Dag 37 - KiesKerk
Dit sal vir almal wat die aftelkalender doen 'n geskenk wees as jy 'n foto van jou ervaring van die aftelkalender deel. Hoe doen ek dit? Deur ons te "tag" op Facebook of Instagram: @bybelmedia
Maar dít sal ek ter harte neem en om dié rede bly ek hoop: deur die liefde van die Here het ons nie vergaan nie; daar is geen einde aan sy ontferming nie, dit is elke môre nuut. U trou is groot – Klaagliedere 3:21-23.
Hoe gemaak as jy net nagmerries droom?
"Ek droom darem nog … Maar dis oor die algemeen net 'n spul nagmerries." Só sê iemand hier in die koronatyd. Dalk voel ons almal so.
Op verskillende maniere ly ons almal groot verliese in hierdie dae. Ons gesondheid, ons inkomste, ons drome vir die toekoms, ons fisiese kontak met mekaar – dis alles onder groot druk. Hoe droom 'n mens nog goeie drome in so 'n tyd?
Daar is maar een raad: Skuif jou kop doelbewus in die regte koers. Jy laat nie toe dat jou denke verstrengel raak in al die goor "wat asse" nie. Jy bou nie gedurig hooplose scenario's oor die toekoms en leef dit dan uit in jou gedagtes nie. Ook leen jy nie jou ore uit aan elke stukkie ellendige nuus nie. Dit alles gaan tot gevolg hê dat jy spoedig 'n nagmerrie-dromer word.
Hoe bly jou kop oop en gesond in hierdie dae? Hier is praktiese raad uit die Bybel:
Volg 2 Korintiërs 10:4-5 se pad deur onwelkome gedagtes dadelik hok te slaan. Negatiewe, donker gedagtes steel die hoop wat in jou hart leef. Al wat jy met sulke gedagtes kan doen, is om dit alle toegang tot jou kop te verbied.
Doen Kolossense 3:2 deur jou blik gedurig te verskuif. Leer 'n "geloof-kyk" aan. Rig jou oog op Christus. Doen dit doelbewus. Maak 'n daaglikse kopskuif en 'n lewenskuif na die Here toe. Só wen vars, nuwe lewe ook in jou lewe.
Om jou gedagtes elke dag Godwaarts te verskuif, is om jou lewe te leef op die maat van ander musiek, hemelse musiek. Dit het tot gevolg dat nuwe drome vanself in jou hart begin vorm aanneem.
Jy sien dan opnuut die Heer se goedheid in en om jou raak. Jy kry 'n hele klomp nuwe redes om met hoop te leef. Jy sien hoop waar ander hooploos-blind is. Jy hoor die Woord van die Here waar almal kleingelowig-doof is. Jy beleef nuwe lewe waar almal muwwerig op die maat van bitterheid voortstrompel.
Jy begin om die hemele óóp te sien, presies soos Jesus in Johannes 1 beloof het met sy dissipels sal gebeur.
Kortom: Skuif jou kop, dan skuif jou drome en die res van jou lewe agterna.
Hierdie week: Maak jou kas skoon!
Mense hou daarvan om dinge te meet, partykeer om te weet hoe lank of hoe groot iets is, en ander kere om te probeer uitvind hoe lank dit gaan duur. Soms hou ons daarvan om dinge te kies wat die grootste is, soos 'n stukkie sjokoladekoek. Ander kere wil ons die kleinste opsie kies, soos wanneer ons take in die huis moet doen. So meet ons eintlik die hele dag lank verskillende dinge, al besef ons nie altyd nie.
Een ding wat ons nooit hoef te meet nie, is hoe lief God ons het. God het ons oneindig lief. Sy liefde vir ons sal nooit ophou nie, maak nie saak wat ons doen nie.
– Wat beteken die woord oneindig?
– Hoe sal jy vir iemand verduidelik dat God ons oneindig liefhet?
– Kry 'n paar dinge waarmee jy voorwerpe kan meet, soos 'n liniaal, 'n maatband, 'n horlosie of 'n koppie wat milliliters kan afmeet. Meet dan 'n paar dinge, soos hoe groot almal in die huis se voete is, of hoeveel melk jy oor jou pap gooi, of hoe lank jy jou asem kan ophou. Wat kan jy nog meet? God het ons meer en langer lief as al hierdie mates bymekaargetel.
Kyk na vandag se illustrasie
Kyk na hierdie week se illustrasie. Wat val jou op? Gesels met die mense in jou huis of met jou vriende oor WhatsApp oor die beeld.